Μικίψας

O **Μικίψας** βασιλιάς των Βερβέρων της Νουμιδίας στην βόρεια Αφρική (148 π.Χ.-118 π.Χ.) ήταν μεγαλύτερος γιος και διάδοχος του κορυφαίου βασιλιά των Βερβέρων Μασανάση Α΄. Ο Μασσανάσης Α΄ έστειλε τους γιους του Μικίψα και Γκουλούσα στην Αρχαία Καρχηδόνα με στόχο να ζητήσουν την επιστροφή των εξορίστων από την Νουμιδία αλλά δεν τους επέτρεψαν να μπουν στην πόλη. Με την επιστροφή μια ομάδα Καρχηδονίων υπό τον Χάμικλαρ τον Σαμνίτη επιτέθηκε στην αποστολή των γιών του Μασσανάσση και θανάτωσε πολλούς άνδρες από την συνοδεία. Οι Νουμίδιοι απάντησαν με λεηλασία της Οροσκόπα και άλλων Καρχηδονιακών πόλεων, το αποτέλεσμα ήταν να ξεσπάσει ο Νουμιδο-Καρχηδονιακός πόλεμος και συνεπώς ο Γ΄ Καρχηδονιακός Πόλεμος. Ο Μασσανάσης Α΄ απεβίωσε υπέργηρος την άνοιξη του 148 π.Χ. αφήνοντας κληρονόμους τους τρεις γιους του Μικίψας, Γκουλούσα και Μαστανάβαλλο. Ο Σκιπίων ο Αφρικανός που είχε οριστεί από τον Μασανάση Α΄ διαχειριστής του βασιλείου έκανε την διανομή : ο Μικίψας κληρονόμησε το στέμμα με πρωτεύουσα την Κωνσταντίνη, ο Γκουλούσα την στρατιωτική διοίκηση και ο Μαστανάβαλλος την δικαστική διοίκηση. Οι γιοι του Μασανάση Α΄ συνέχισαν την φιλο-Ρωμαική διοίκηση του πατέρα τους κατά την διάρκεια του Γ΄ Καρχηδονιακού πολέμου. Οι Ρωμαίοι είχαν αρχίσει να δυσπιστούν με τον Μικίψα επειδή *"πάντα υποσχόταν να τους στείλει στρατό στην μάχη τους με τους Καρχηδόνιους αλλά καθυστερούσε να το κάνει"*.

Την εποχή που η Καρχηδόνα καταστράφηκε ολοσχερώς από τους Ρωμαίους (146 π.Χ.) ο νόθος γιος του Μαστανάμπαλ, ο μετέπειτα μεγάλος βασιλιάς Ιουγούρθας ήταν μόλις 14 ετών. Ο αδελφός του Γκουλούσα πέθανε αμέσως μετά, ακολούθησε και ο θάνατος του άλλου αδελφού Μαστανάμπαλ και ο Μικίψας έμεινε ο μοναδικός κυρίαρχος σε όλους τους τομείς. Στην διάρκεια της βασιλείας του οι Νουμίδιοι γνώρισαν σημαντικές πολιτιστικές και εμπορικές προόδους επειδή οι Καρχηδόνιοι από την κατεστραμμένη πόλη τους ήρθαν πρόσφυγες στην χώρα του. Ο Μικίψας ήταν ο πρώτος βασιλιάς της Νουμιδίας που μετέφερε την πρωτεύουσα της αυλής του από την Κωνσταντίνη στο σημερινό Τσέρσελ. Ο Μικίψας είχε δύο γιους τους Ιέμψαλο Α΄ και Αδέρβαλο και έναν νόθο ανεψιό τον Ιουγούρθα που τον ανάθρεψε στα ανάκτορα σαν να είναι γιος του, εξακολουθούσε να είναι πιστός στην Ρώμη με συνεχή στρατιωτική υποστήριξη. Ο Ρωμαίος Ύπατος  Κόιντος Φάβιος Μάξιμος Σερβιλιανός με επιστολή στον Μικίψα του ζήτησε ελέφαντες και στρατό για να πολεμήσει τους Λουζιτανούς επαναστάτες στην Ισπανία (142 π.Χ.). Ο Μικίψας του έστειλε ελέφαντες και στρατό με επικεφαλής τον ανεψιό του Ιουγούρθα, με την βοήθεια τους οι Ρωμαίοι πολιόρκησαν και κατέλαβαν την Νουμαντία. Μετά την πτώση της Νουμαντίας ο Ιουγούρθας επέστρεψε στην πατρίδα του με μια επιστολή του Σκιπίωνα στον θείο του, σε αυτή τον ευχαριστεί για την βοήθεια και επαινεί τον Ιουγούρθα για *"την πολεμική του ανδρεία ως ισάξιος του παππού του Μασσανάσση"*. Η επιστολή αυτή στάθηκε αιτία να υιοθετήσει τον Μικίψας σαν δικό του γιο και να τον ορίσει κληρονόμο στα τρία μαζί με τους φυσικούς γιους του. Ο Μικίψας πέθανε (118 π.Χ.) και ζήτησε με την διαθήκη να μοιραστεί το βασίλειο του στα τρία, τους δύο φυσικούς γιος του Ιέμψαλος Α΄ και Αδέρβαλος και τον ανεψιό και θετό γιο του Ιουγούρθα.

## Παραπομπές



## Πηγές

*Ghaki, Mansour (2010). "Micipsa - Mkwsn". In Chaker, Salem (ed.). Encyclopédie berbère. Vol. 32 | Mgild – Mzab. Peeters. 
*Roller, Duane W. (2003), The World of Juba II and Kleopatra Selene, New York: Routledge.

Κατηγορία:Βασιλείς της Νουμιδίας